Návrh rozhodnutie Rady o ustanovení pozície Spoločenstva v Komisii pre rybolov v severovýchodnom Atlantiku /* KOM/2009/0484 v konečnom znení */





[pic] | KOMISIA EURÓPSKYCH SPOLOČENSTIEV | Brusel, 21.9.2009 KOM(2009) 484 v konečnom znení Návrh ROZHODNUTIE RADY o ustanovení pozície Spoločenstva v Komisii pre rybolov v severovýchodnom Atlantiku DÔVODOVÁ SPRÁVA Podľa článku 300 ods. 2 druhého pododseku Zmluvy o ES musí stanovisko v mene Spoločenstva v regionálnych organizáciách pre riadenie rybného hospodárstva, ktoré majú prijať rozhodnutia s právnymi účinkami, s výnimku rozhodnutí, ktorými sa dopĺňa alebo mení ich inštitucionálny rámec, prijať Rada kvalifikovanou väčšinou na návrh Komisie. Vzhľadom na túto povinnosť a na základe podobných rozhodnutí Rady a návrhov Európskej komisie pre iné regionálne organizácie pre riadenie rybného hospodárstva Európska komisia navrhuje, aby sa týmto rozhodnutím ustanovila pozícia Spoločenstva, ktorá sa má prijať v Komisii pre rybolov v severovýchodnom Atlantiku. V záujme konzistentnosti sa v tomto návrhu sa uplatňuje rovnaký prístup ako v prípade iných regionálnych organizácií pre riadenie rybného hospodárstva Návrh ROZHODNUTIE RADY o ustanovení pozície Spoločenstva v Komisii pre rybolov v severovýchodnom Atlantiku RADA EURÓPSKEJ ÚNIE, so zreteľom na Zmluvu o založení Európskeho spoločenstva, a najmä na jej článok 37, v spojení s článkom 300 ods. 2 druhým pododsekom, so zreteľom na návrh Komisie, keďže: (1) V článku 33 Zmluvy o ES v spojení s jej článkom 32 sa ustanovuje, že jedným z cieľov spoločnej politiky rybného hospodárstva je zabezpečiť riadne zásobovanie. V nariadení (ES) č. 2371/2002[1] sa ustanovuje, že pri prijímaní opatrení určených na ochranu a zachovanie živých vodných zdrojov Spoločenstvo na tento účel uplatní prístup obozretného konania, aby sa zabezpečilo ich udržateľné využívanie a minimalizoval sa vplyv rybárskych činností na morské ekosystémy. Takisto sa v ňom ustanovuje, že Spoločenstvo by sa malo zamerať na postupné zavádzanie prístupu k riadeniu rybného hospodárstva, ktorý je založený na ekosystémoch, a malo by prispievať k efektívnym rybolovným činnostiam v ekonomicky životaschopnom a konkurencieschopnom odvetví rybného hospodárstva, pričom zabezpečí primeranú životnú úroveň pre tých, ktorí sú závislí od rybolovu, a zohľadní záujmy spotrebiteľov. (2) Rozhodnutím 81/608/EHS[2] Európske spoločenstvo schválilo Dohovor o budúcej multilaterálnej spolupráci pri rybolove v severovýchodnom Atlantiku z roku 1982, ktorý bol následne zmenený a doplnený v roku 2005 Dohovorom sa zriadila Komisia pre rybolov v severovýchodnom Atlantiku (NEAFC), ktorá má v prípade potreby vydávať odporúčania týkajúce sa rybolovu mimo oblastí patriacich do kompetencie zmluvných strán a ktorá môže vydávať odporúčania týkajúce sa rybolovu v oblasti patriacej do kompetencie zmluvnej strany s cieľom zaistiť dlhodobú ochranu a optimálne využívanie rybolovných zdrojov v oblasti dohovoru a súčasne zaručiť udržateľný ekonomický, environmentálny a sociálny prospech. Tieto odporúčania sa môžu stať záväznými pre Spoločenstvo. (3) Podľa článku 300 ods. 2 druhého pododseku Zmluvy o ES sa stanovisko Spoločenstva v orgánoch zriadených regionálnymi rybárskymi dohodami, ktoré majú prijať rozhodnutia s právnymi účinkami (okrem rozhodnutí doplňujúcich alebo pozmeňujúcich inštitucionálny rámec príslušných dohôd), musí prijať na základe návrhu Komisie kvalifikovanou väčšinou rozhodnutím Rady, ROZHODLA TAKTO: Článok 1 Pozícia Spoločenstva v Komisii pre rybolov v severovýchodnom Atlantiku pre prípad, keď má táto komisia prijať rozhodnutia s právnymi účinkami, sa ustanovuje v prílohe k tomuto rozhodnutiu. Článok 2 Pozíciu Spoločenstva ustanovenú v prílohe k tomuto rozhodnutiu prehodnotí a podľa potreby pozmení Rada na návrh Komisie najneskôr do konania výročného zasadnutia Komisie pre rybolov v severovýchodnom Atlantiku v roku 2014. V Bruseli [...] Za Radu predseda PRÍLOHA Pozícia Spoločenstva v Komisii pre rybolov v severovýchodnom Atlantiku 1. ZÁSADY V rámci NEAFC Európske spoločenstvo: a) koná v súlade s cieľmi Spoločenstva v rámci spoločnej politiky rybného hospodárstva, najmä prostredníctvom obozretného konania s cieľom zabezpečiť udržateľné využívanie druhov regulovaných NEAFC, postupne zavádzať prístup k riadeniu rybného hospodárstva, ktorý je založený na ekosystémoch, a minimalizovať vplyv rybolovu na morské ekosystémy, a zároveň podporovať ekonomicky životaschopné a konkurenčné rybné hospodárstvo Spoločenstva, pričom sa zabezpečí primeraná životná úroveň pre tých, ktorí sú závislí od rybolovu a zohľadnia sa záujmy spotrebiteľov; b) zaisťuje, aby opatrenia NEAFC boli v súlade s cieľmi dohovoru NEAFC; c) zabezpečuje, aby opatrenia NEAFC boli v súlade s medzinárodným právom a hlavne s ustanoveniami Dohovoru OSN o morskom práve, Dohody OSN o ochrane a riadení zásob transzonálnych rýb a rýb migrujúcich na veľké vzdialenosti, ako aj Dohody na podporu dodržiavania medzinárodných opatrení v oblasti ochrany a riadenia zo strany rybárskych plavidiel na šírom mori; d) podporuje konzistentné pozície v regionálnych organizáciách pre riadenie rybného hospodárstva; e) usiluje sa o spolupôsobenie s politikou, ktorú Spoločenstvo uskutočňuje v rámci bilaterálnych vzťahov s tretími krajinami v oblasti rybného hospodárstva, a zaisťuje súdržnosť s politikou vonkajších vzťahov; f) zaisťuje dodržiavanie medzinárodných záväzkov Spoločenstva. 2. Orientácie Európske spoločenstvo, pokiaľ je to vhodné, sa usiluje o podporu schválenia týchto činností v NEAFC: a) opatrenia na ochranu a spravovanie rybolovných zdrojov v regulačnej oblasti NEAFC a prípadne v oblasti dohovoru NEAFC založené na najlepších dostupných vedeckých stanoviskách, vrátane TAC a kvót v prípade druhov regulovaných NEAFC. V prípade potreby sa zvážia osobitné opatrenia pre zásoby, ktoré sú postihnuté nadmerným lovom s cieľom predísť akémukoľvek zintenzívneniu rybolovu; b) ochranné opatrenia pre zraniteľné morské ekosystémy v regulačnej zóne NEAFC v súlade s rezolúciami Valného zhromaždenia OSN; c) posilnenie monitorovacích, kontrolných a dozorných opatrení v regulačnej oblasti NEAFC s cieľom zlepšiť súlad s opatreniami NEAFC; d) zintenzívnenie činností zameraných na boj proti NNN rybolovným činnostiam; e) rozvoj spoločného postupu s ostatnými regionálnymi organizáciami pre riadenie rybného hospodárstva vrátane Organizácie pre rybolov v severozápadnom Atlantiku, Organizácie na ochranu lososov severného Atlantiku a Medzinárodnej komisie pre zachovanie atlantických tuniakov; f) ďalšie technické opatrenia založené na odporúčaní od Medzinárodnej rady pre výskum mora; g) trvalá modernizácia NEAFC na základe kontroly výkonnosti. [1] Ú. v. ES L 358, 31.12.2002, s. 59. [2] Ú. v. ES L 227, 12.8.1981, s. 21.